b'\n_START_ARTICLE_\nAnte Beljo\n_START_PARAGRAPH_\nAnte Beljo (26. prosinca 1946., \xc4\x8cerin, \xc4\x8citluk), hrvatski politi\xc4\x8dar, saborski zastupnik.\n_START_SECTION_\n\xc5\xbdivotopis\n_START_PARAGRAPH_\nAnte Beljo ro\xc4\x91en je u \xc4\x8cerinu u op\xc4\x87ini \xc4\x8citluk, Hercegovina, godine 1946. Osnovnu je \xc5\xa1kolu poha\xc4\x91ao u svom rodnom mjestu, a gimnaziju u \xc5\xa0irokom Brijegu. Studirao je fiziku na Prirodoslovno-matemati\xc4\x8dkom fakultetu u Zagrebu. Emigrirao je 1967. u Austriju a otkuda je 1968. u svibnju odselio u Kanadu. Tamo je, u glavnom gradu sjevernog Ontarija, Sudburyju, osim svog redovitog posla, bio aktivnim sudionikom dru\xc5\xa1tvenog \xc5\xbeivota Hrvata u Sjevernoj Americi i u kanadskim humanitarnim, prosvjetnim i kulturnim udrugama. Ante Beljo je bio posebno aktivan u krugovima Amnesty Internationala. On je jedan od osniva\xc4\x8da i promicatelja Hrvatsko kanadskog folklornog saveza i Hrvatskih izvandomovinskih \xc5\xa1kola._NEWLINE_Tijekom demokratskih promjena u Hrvatskoj 1989. \xe2\x80\x93 1990., aktivan je \xc4\x8dlan Hrvatske demokratske zajednice, najprije u Kanadi, a potom u predizbornoj utrci na prvim vi\xc5\xa1estrana\xc4\x8dkim izborima u Hrvatskoj te Bosni i Hercegovini._NEWLINE_Nakon povratka u Hrvatsku, 1990. godine osniva u sije\xc4\x8dnju 1991. Hrvatski informativni centar, kako u Hrvatskoj tako i diljem svijeta, kao i pripadaju\xc4\x87i mu Centar za prikupljanje dokumentacije i obradu podataka o Domovinskom ratu. Obavljao je du\xc5\xbenost ravnatelja Hrvatske matice iseljenika od svibnja 1993. do konca lipnja 2000. godine._NEWLINE_Za zastupnika u Hrvatskome Saboru izabran je parlamentarnim izborima 1995. godine i ponovno 2000. godine od bira\xc4\x8da iz II. izborne jedinice (Hrvati izvan Hrvatske)._NEWLINE_Od 2004. godine u potpunosti je anga\xc5\xbeiran u radu Hrvatskog informativnog centra i \xc5\xa1irenju istine o Hrvatskoj i hrvatskome narodu._NEWLINE_\xc4\x8clan je Hrvatskog kulturnog vije\xc4\x87a._NEWLINE_Odlikovan je Redom Danice hrvatske s likom Antuna Radi\xc4\x87a (1995.).'